Malatinský, Tomáš, minister hospodárstva SR (2012-09-13):
Vážená pani predsedajúca, podpredsedníčka Národnej rady, vážené pani poslankyne, vážení páni poslanci, odpovedám namiesto podpredsedu vlády a ministra zahraničných vecí, k otázke predloženej pánom poslancom Martvoňom. Predseda Európskeho parlamentu Martin Schulz prijal naše pozvanie, nebude na Slovensku po prvýkrát, ale vo funkcii predsedu Európskeho parlamentu áno. Po svojom zvolení za predsedu sa stal kľúčovou osobou pri určovaní smerovania Európskej únie. Je preto cenné, že máme v ňom silného politického partnera, a dovolím si tvrdiť, aj priateľa. Jeho návštevu v prvom rade hodnotím ako potvrdenie jasného a čitateľného proeurópskeho postoja vlády Slovenskej republiky. Vybudovať imidž Slovenskej republiky ako dôveryhodného a vypočítateľného partnera stálo nemálo politického a diplomatického úsilia. Dnes je však za nami kus dobre vykonanej domácej práce a tú môžeme s plným sebavedomím prezentovať aj na európskej pôde. Martin Schulz príde na Slovensko v mimoriadne politickom významnom čase. Európska únia sa skutočne nachádza na prahu novej integračnej etapy, potvrdili to aj dve udalosti včerajšieho dňa. Po prvé, jasné smerovanie k novej, silnejšej ale aj zodpovednejšej Únii potvrdil včera v Štrasburgu na pôde Európskeho parlamentu predseda Európskej komisie José Manuel Barroso. Predostrel víziu Európskej únie, ktorá uspeje, len ak v najbližšej etape sa transformuje na federáciu národných štátov. Po druhé, dôležité rozhodnutie v súvislosti s potrebou budovať stabilnejšiu a zodpovednejšiu Úniu prišlo včera z Karlsruhe. Nemecký Ústavný súd odmietol výhrady sťažovateľov voči Európskemu stabilizačnému mechanizmu, tzv. permanentnému eurovalu. Teda už nič nestojí v ceste k tomu, aby sa k nemu pripojilo aj Nemecko. Reakcie finančných trhov na seba nenechali dlho čakať a takmer okamžite s rozhodnutím súdu nastalo aj ich upokojenie. Kde sa v tejto mozaike nachádza Európsky parlament? V jej strede. Európsky parlament je inštitúciou Európskej únie, ktorá stojí v mnohých aspektoch k občanom najbližšie. Uvedomme si, že už Európsky parlament dnes už predstavuje jedno rameno zákonodarného a rozpočtového orgánu Európskej únie. Tým druhým ramenom je Rada združujúca vlády členských štátov. Prečo to zdôrazňujem? Pretože napríklad zásadné opatrenia, ktoré zamedzia nezodpovednému hospodáreniu s rozpočtami členských štátov, teda vytváraniu deficitov, štátnych dlhov a v konečnom dôsledku celospoločenskému napätiu v hospodárskej stagnácii, boli prijaté v balíčku šiestich legislatívnych aktov Európskej únie, tzv. six-pack. Európsky parlament sa zásadným spôsobom podieľal na ich konečnom obsahu a hlavne uvedené opatrenia by nemohli byť schválené bez riadnej demokratickej debaty a súhlasu európskych poslancov. Vážené dámy, vážení páni, rozhodnutie Európskeho parlamentu má priamy dosah a vplyv na životy slovenských občanov. Na druhej strane máme v Európskom parlamente našich priamo volených zástupcov. Okrem toho Európsky parlament ako inštitúcia a aj jeho súčasný predseda boli vždy mimoriadne vnímaví voči hlasom zodpovedných a čitateľných členov Európskej únie. Návšteva pána predsedu Martina Schulza bude preto pre nás v prvom rade príležitosťou potvrdiť našu podporu pre hlbšiu reformu Európskej únie s dôrazom na politickú zodpovednosť a demokratickú legitimitu navrhovaných zmien. Toto je cesta, ktorou sa chceme vydať v nadchádzajúcich debatách o prehlbovaní integrácie. Nebránime sa posilneniu integrácie, práve naopak. Súčasná Európska únia neprekoná krízu, v ktorej sa nachádza, ak nedôjde k jej zásadným zmenám. Dôvodom je, že ide o krízu dôvery v politické inštitúcie a v politiku ako takú. Obnoviť takúto dôveru je náročné, no nie nemožné a hlavne je to nevyhnutnosť pre najbližšiu budúcnosť Európskej únie. Cesta k obnove dôvery vo všeobecnosti vedie cez zrozumiteľnosť, vypočítateľnosť a spoľahlivosť. Touto cestou chceme aj my, aby kráčala nová a silnejšia Únia. Teda, aby jej inštitúcie boli čitateľné a jednotlivé politiky a rozhodnutia zrozumiteľné. Občania dnes potrebujú politike rozumieť, politikov vidieť a počuť. Európsky parlament je práve tým politickým fórom, kde prebieha debata o konkrétnych riešeniach ekonomickej, sociálnej a politickej krízy. Európsky parlament je tiež aj otvoreným fórom pre občanov Európskej únie, teda aj pre slovenských občanov. Toto si uvedomujeme a takto sa aj staviame k predsedovi Európskeho parlamentu a jeho návšteve u nás. Naznačil som, že Európsky parlament predstavuje jedno rameno zákonodarného a rozpočtového orgánu Európskej únie, a že tým druhým ramenom je Rada združujúca vlády členských štátov. Európsky parlament, jeho výbory a jednotliví poslanci sú pre nás zároveň partnermi, s ktorými dennodenne spolupracujeme pri schvaľovaní európskej legislatívy, aj pri príprave rozpočtu Európskej únie. Okrem toho rozvíjanie politického, ale aj pracovného a vecného dialógu s Európskym parlamentom sa stane pre nás kľúčovým v nadchádzajúcich rokoch, keď budú vrcholiť prípravy na naše predsedníctvo v Rade Európskej únie v druhom polroku roku 2016. Pôjde o mimoriadnu prestíž, ale aj zodpovednosť, pretože vláda Slovenskej republiky prevezme zodpovednosť za dosiahnutie spoločného kompromisu v mene 27 vlád členských štátov Európskej únie a následne za vedenie rokovaní v mene všetkých vlád členských štátov Európskej únie s Európskym parlamentom. Pritom pôjde o rokovania o konkrétnych návrhoch legislatívnych aktov Európskej únie s právnymi a rozpočtovými implikáciami pre celú Európsku úniu. Aj toto je pohľad, akým sa pozeráme na Európsky parlament a jeho úlohu v politike Európskej únie. Návšteva predsedu Európskeho parlamentu preto má pre nás veľký význam a vysoko si ju ceníme. Som presvedčený, že pomôže zvýrazniť európsky rozmer každodenných problémov, ktoré trápia našich občanov, a že ukáže, že podobné problémy, s akými sa stretávame na Slovensku, riešia aj občania iných štátov Európskej únie. Verím, že návšteva predsedu Európskeho parlamentu však hlavne ukáže, že pri hľadaní riešení a odpovedí na naše domáce problémy, nie sme sami a odkázaní len na seba. Sme súčasťou najsilnejšieho politického zoskupenia na svete. Toto sú východiská, s ktorými budeme pána predsedu Európskeho parlamentu Martina Schulza na Slovensku prijímať. Ďakujem vám za pozornosť.